फरीदाबाद। (सुधीर शर्मा) खनन मंत्री मूलचंद शर्मा ने फरीदाबाद में यमुना नदी में चल रहे अवैध खनन को लेकर छापेमारी की। खनन मंत्री अधिकारियों के दलबल के साथ खनन साइट पर पहुंचे और पुलिस अधिकारियों व खनन अधिकारियों की जमकर क्लास ली। मंत्री ने कहा कि यूपी के क्षेत्र की आड़ में अवैध खनन और ओवरलोडिंग बर्दाश्त नहीं की जाएगी!
गौरतलब है कि लगातार खनन मंत्री को अवैध खनन की शिकायतें मिल रही थी जिसमें भूपानी थाने के पुलिस कर्मचारियों की भी मिलीभगत के आरोप शामिल थे। उन्होंने अधिकारियों को चेतावनी देते हुए कहा कि जिसके भी इलाके से शिकायत मिलेगी उस पर सख्त कार्रवाई की जाएगी!
खनन मंत्री ने बताया कि फरीदाबाद यमुना नदी के साथ लगते यूपी के क्षेत्र की आड़ में अवैध खनन का काम किया जा रहा है जिसे बिल्कुल बर्दाश्त नहीं किया जाएगा। वहीं उन्होंने कहा कि ओवरलोड अवैध ट्रकों की वजह से हरियाणा की सड़कें टूट रही हैं और यह सब स्थानीय क्षेत्र की पुलिस की लापरवाही और मिलीभगत के चलते हो रहा है। उन्होंने कहा कि सारा कारोबार रात के अंधेरे में होता है। ऐसे में पुलिस पर निशाना साधते हुए उन्होंने कहा कि वह इस मुद्दे पर कैबिनेट मंत्री अनिल विज से भी बात करेंगे और किसी भी सूरत में यूपी की आड़ में अवैध माइनिंग बर्दाश्त नहीं की जा सकती!